HAAPSALU LINNAVOLIKOGU
NELJANDA KOOSSEISU

M Ä Ä R U S

Haapsalu							30. mai 2003 nr 15

Heakorraeeskirja täitmiseks 
koormise kehtestamine

Juhindudes Kohaliku omavalitsuse korralduse seaduse § 6 lg 1, lg 3 p 1 ,§ 22 lg 1 p 4 , § 23, § 36, Teeseaduse § 25 lg 7, Haapsalu põhimääruse § 62 ja Haldusmenetluse seadusest Haapsalu Linnavolikogu m ä ä r a b:

1.	Kehtestada kinnisasja omanikule või valdajale koormisena aastaringne heakorratööde tegemise kohustus tema omandis või valduses oleva Haapsalus asuva kinnisasjaga või muu kasutatava territooriumiga vahetult piirneval üldkasutataval territooriumil käesoleva määruse punktiga 2 kinnitatud ulatuses, korras ja tingimustel.

2.	Kinnitada eeskiri “Heakorraeeskirja täitmiseks kehtestatud koormise täitmise tingimu-sed ja kord” (lisa).

3. Linnavolikogu kantseleil:
3.1 avalikustada määrus väljapanekuga linnavolikogu kantseleis;
3.2 saata määrus Riigikantseleile avaldamiseks;
3.3 koostöös linnavalitsuse avalike suhete ja infotehnoloogiaosakonnaga avaldada määrus Haapsalu Linnavalitsuse veebilehel;
3.4 saata määrus õiguskantslerile.

4. Määrus jõustub kolmandal päeval peale avalikustamist.

5. Määruse peale võib esitada halduskaebuse Tallinna Halduskohtule Halduskohtu-menetluseseadustikus sätestatud korras 30 päeva jooksul määruse jõustumisest.

Arder Väli
Volikogu aseesimees

							LISA 1
							Haapsalu Linnavolikogu
							30. mai .2003 määrusele nr 15

HEAKORRAEESKIRJA TÄITMISEKS KEHTESTATUD
KOORMISE TÄITMISE TINGIMUSED JA KORD

1. Koormis on kohustus, mis kehtestatakse füüsilistele ja juriidilistele isikutele kohustuslike tööde tegemiseks nende omandis või valduses oleva kinnisasjaga või muu nende kasutuses oleva territooriumiga vahetult piirneval üldkasutataval territooriumil tagamaks kehtestatud heakorraeeskirjade täitmist.

2. Füüsiline ja juriidiline isik, kellel lasub kohustus koormis täita (edaspidi koormise täitja), on kohustatud tagama omal kulul heakorra puhastusalal. Puhastusala on koormise täitja omandis või valduses oleva kinnisasja või muu nende kasutuses oleva territooriumiga külgneva sõidutee ja vastava territooriumi vahel olev kõnnitee ja haljasala ja/või muu ala. Puhastusala piirneb kinnistu või muu territooriumi piiri, kinnistu või muu territooriumi piiriga risti tõmmatavate mõtteliste joonte ja sõidutee piiriga. Puhastusala piirid võidakse määrata ka elamugruppidele kehtestatud detailplaneeringuga.

3. Koormise täitja või tema arvel teine isik on kohustatud:
3.1 koristama puhastusalal jäätmed ja prahi;
3.2 niitma muru või heina (lubatud maksimaalne kõrgus on 15 cm), lõikama kõnniteel liikumist takistavad ja liiklusmärke varjavad puude ja põõsaste oksad, pügama heki, riisuma lehed, pühkima tolmu ja liiva;
3.3 koristama kõnniteel lume ja lahtise jää kuni teekatteni (v.a lumevalli alla jääv ala), tõrjuma libeduse.

4. Puhastusalal tuleb punktides 3.1 ja 3.3 sätestatud nõuete täitmine tagada hommikul kella 7.00-ks. Vajadusel tuleb puhastusala korrastada ka päeva jooksul, lumesaju korral kuus tundi pärast saju lõppu.

5. Isik, kellel lasub kohustus koormis täita, kuid kes mingil põhjusel isiklikult ei saa koormist täita, võib oma vahendite arvel lasta selle täita teisel isikul, s.h. taotleda koormise täitmise korraldamist linnavalitsuselt. Koormise täitja põhjendatud taotluse alusel on käesoleva korra alusel ja kohaselt tal õigus koormise täitmise eest maksta koormise täitmise kulu katteks raha linnavalitsusele, mida kasutatakse käesoleva korra punktis 3 nimetatud tööde tegemiseks. Taotluses tuleb ära näidata:
5.1. taotluse esitaja nimi;
5.2. puhastusala aadress ja mõõtmed;
5.3. puhastusalaga külgneva koormise täitja omandis või valduses oleva kinnistu või muu territooriumi aadress;
5.4. periood, mille jooksul soovitakse koormise täitmise eest maksta raha;
5.5. põhjus, miks taotluse esitaja soovib koormise täitmise eest maksta raha.

6. Koormise täitja esitab punktis 5 nimetud taotluse linnavalitsusele, kes teeb kindlaks koormise maksumuse.

7. Koormise maksumuse kindaksmääramiseks ja taotluse rahuldamise otsustamiseks  tellib linnavalitsus vähemalt kahelt puhastustöid teostavalt ettevõtjalt hinnapakkumised taotluses nimetatud puhastusalal heakorratööde tegemise maksumuse kohta.

8. Linnavalitsus tellib eraldi hinnapakkumised koormise täitmise maksumuse kohta suve-hooajaks (2. mai–14. oktoober) ja talvehooajaks (15. oktoober–1. mai).

9. Koormise maksumuseks on madalama hinnapakkumise teinud ettevõtja pakutud hind puhas-tusalal heakorratööde tegemise eest.

10. Koormise maksumus (tasu heakorratööde tegemise eest puhastusalal) määratakse kindlaks maksimaalselt üheks aastaks. Pärast aastase tähtaja möödumist tuleb isikul, kes soovis ,et tema eest koormist täidab teine isik, käesoleva korra kohaselt esitada linnavalitsusele uus taotlus, kui ta jätkuvalt soovib koormise isikliku täitmise asemel maksta raha koormise täitmise eest. Eelnimetatud taotluse saamisel korraldab linnavalitsus koormise täitmise vastavalt käesolevale korrale.

11. Punktis 5 nimetatud taotluse rahuldamiseks määrab linnavalitsus ettevõtjatelt saadud hinnapakkumisi aluseks võttes korra punktis 3 nimetatud heakorratööde maksumuse puhastusalal ja informeerib sellest kirjaliku teate saatmisega isikut, kellel lasub kohustus koormis täita.

12. Koormise täitja peab linnavalitsuse poolt saadetud teates antud tähtaja jooksul linnavalitsusele kirjalikult teatama, kas ta on nõus koormise täitmise eest maksma koormise maksumuseks määratud summa või korraldab koormise täitmiseks vajalike tööde tegemise ise ja loobub esialgsest taotlusest.

13. Pärast koormise täitjalt kirjaliku nõusoleku saamist sõlmib linnavalitsus madalama pakkumise teinud ettevõtjaga puhastusalal korra punktis 3 nimetatud heakorratööde tegemiseks lepingu, millest informeerib koheselt ka koormise täitjat.

14. Isik, kellel lasub kohustus koormist täita, on kohustatud pärast linnavalitsuselt korra punktis 13 nimetatud lepingu sõlmimise kohta teate saamist tasuma koormise täitmise eest määratud rahasummad igakuuliste maksetena. Arve koormise maksumuse kohta maksualusel kuul saadab eelnimetatud isikule linnavalitsus maksualusele kuule järgneval kuul. Arve tuleb tasuda viie päeva jooksul arve saamise päevast arvates arves näidatud pangakontole.

15. Kohaliku omavalitsuse korralduse seaduse paragrahvi 66 märkega 2 alusel karistatakse koormise täitmata jätmisel isikuid rahatrahviga kuni 100 trahviühikut. Sama teo eest, kui selle on toime pannud juriidiline isik karistatakse rahatrahviga kuni 20 000 krooni.